kardosdrur/scandi-wiki huggingface dataset:
Kirsebær (frugt)

Kirsebær er frugter af Sød-Kirsebær, som er den dyrkede form af Fugle-Kirsebær eller Sur-Kirsebær. Navnet stammer fra det græske ”cerasus” (Kirsebærtræ) og det latinske ceresia.

Frugten er 1-1,5 cm i diameter, og når den er moden kan den være gul, rødlig, klart rød, blodrød eller helt sort. Frugtkødet er oftest fast og saftigt med en aromatisk duft og en sød smag (hos surkirsebær syrligere). Midt i frugten er en stenhård kerne, som  rummer frøet. Kirsebærstenen er næsten kuglerund og ca. 0,5-0,8 cm i diameter. Kernen indeholder amygdalin, som omdannes til sukker og blåsyre, hvis den bliver beskadiget.

Historie 
De vilde kirsebærtræers frugter har altid været meget eftertragtede af både fugle og mennesker. Allerede stenalderens mennesker samlede og spiste dem friske eller tørrede. Der er fundet forstenede kerner i de huler, som vore fjerne forfædre boede i.

Kirsebær var kendt i den antikkens græske kultur og er bl.a. beskrevet af botanikeren Theophrastos i år 300 f.Kr.. De første dyrkede kirsebær blev bragt fra sortehavsegnene til Rom af feltherren Lucullus. Dyrkning af kirsebærtræer nævnes under navnet ''Ceresarios i Karl den Stores ”Capitulare de villis vel curtis imperii” fra 812. I dag er kirsebærdyrkningen udbredt over hele verden, men 80 % af høsten kommer fra Europa.

Anvendelse 
Kirsebær spises enten rå eller som frugtgrød, kirsebærsovs, marmelade eller som tilsætning til diverse mælkeprodukter. Kirsebærkage er også meget afholdt. Ved henkogning eller nedfrysning kirsebærrene konserveres i lang tid. De kan gemmes i alkohol eller i sukkerlage som cocktailbær.

Der kan fremstilles en velsmagende saft ved presning af bærrene. Saften fra sure kirsebær tilsættes sukker, og ren kirsebærsaft er sjældent på markedet. Det er langt mere almindeligt at se saften i form af kirsebærvin eller destilleret kirsebærvin, kirsch.

Gavnlige virkninger 
En halv liter kirsebærsaft dækker dagsbehovet for C-vitamin. 250 g bær om dagen kan sænke urinsyreniveauet og beskytte mod gigt. Frugterne bruges i naturmedicin som middel mod paradentose.

Se også 
 Sur-Kirsebær
 Fugle-Kirsebær

Eksterne henvisninger 

 Kirsebær: indhold og anvendelse

Noter 

Stenfrugter
Fuglekirsebær
Surkirsebær
Tastaturlayout

Et tastaturlayout er måden hvorpå symboler fordeles på et tastatur. Det mest populære tastaturlayout kaldes QWERTY selvom mange variationer findes. Nogle af variationerne skyldes manglen af sprogspecifikke bogstaver og andre skyldes et forsøg på at lave tastaturer der er hurtigere at taste med. Et af de mest kendte alternativer til QWERTY er Dvorak-tastaturet.

Tastaturer
LCR (biologi)

LCR (Ligase Chain Reaction) er en genforstærkningsteknik til detektion af mikroorganismer som enten er umulige eller vanskelige at dyrke. Minder om PCR, men adskiller sig fra denne idet LCR forstørrer generne (DNA) i prøven i stedet for at multiplicere dem. Kan være mere specifik end PCR.

Mikrobiologi

Bakterier
PCR (flertydig)

PCR har flere betydninger:

 Polymerase Chain Reaction – genforstærkningsteknik
 Post conflict reconstruction - NATO begreb for civilt-militært samarbejde
 Parti Communiste Réunionnais – fransk kommunistparti
Immunkemiske reaktioner

Immunkemiske reaktioner er en hurtig detektionsmetode for mikroorganismer baseret på antigen-antistof binding (antigenpåvisning). Immunfluorescens, immunhistokemi og ELISA er forskellige typer af immunkemiske reaktioner.
Metoden kan benyttes til påvisning af mikroorganismer ved bl.a. madforgiftning og i miljøprøver.

Påvisning og kvantitering af mikroorganismer har gennem mange år været baseret på opformering i laboratoriet gennem et eller flere dyrkningstrin. En egentlig identifikation har som regel krævet en række yderligere biologiske tests udført med renkulturer.

Udover at disse procedurer er tidskrævende, forudsætter de, at de relevante organismer befinder sig i en kulturabel tilstand (dvs. dyrkbare). Det er imidlertid blevet påvist, at en stor del af den miljølevende bakterie-population findes i en tilstandsform, der ikke umiddelbart lader sig opdyrke. Disse organismer kan være fysiologisk aktive, og er derved økologisk relevante, hvorfor det bliver af betydning at kunne påvise dem i miljøet.

Man råder i dag over to typer af detektionsmetoder, som er uafhængige af målorganismens vækst i laboratoriet. Immunkemiske teknikker, som er baseret på antigen-antistof binding, kan anvises til at påvise specifikke fænotyper. Genprobe baseret på DNA hybridisering (PCR,LCR) kan tilsvarende anvendes til at påvise tilsvarende specifikke genotyper. Disse detektionsmetoder er hurtige at udføre, og deres anvendelse på miljøprøver er blevet stimuleret af behovet for at kunne følge specifikke gensplejsede mikroorganismers overlevelse og spredning i miljøet.

Mikrobiologi
Bakterier
Inddæmning

Inddæmning er en form for landvinding, hvor man ved hjælp af dæmninger prøver at vinde nyt land, eller at beskytte jord, byer eller lignende mod vejr og tidevand.

Større danske inddæmningsprojekter, der er gennemført med større eller mindre succes, og nogle med total fiasko, er Vejlerne, Kolindsund, Lammefjorden, Rødby Fjord, Bøtø Nor, Kalveboderne og Hjarbæk Fjord.

Se også 
 Kog
 Hedeselskabet
 Hvad udad tabes, skal indad vindes

Kulturlandskab
LCR

LCR har flere betydninger:

 Ligase Chain Reaction – genforstærkningsteknik
 Ligue Communiste Révolutionnaire – fransk kommunistparti
Ã

Ã er et portugisisk bogstav. Tilden over a'et angiver at bogstavet udtales nasalt.

Bogstavet Ã anvendes udover i portugisisk også i flere andre sprog, deriblandt i sprogene kasjubisk, guarani og vietnamesisk.

Ã anvendes også i det internationale fonetiske alfabet, hvor bogstavet betegner en nasal åben uafsluttet vokallyd, eksempelvis som i det franske ord Jean.
Bloom

Bloom har flere betydninger:

Personer 
 Benjamin Bloom - kendt for Blooms taksonomi — en taksonomi for indlæringsmål.
 Harold Bloom - en anerkendt litteraturkritiker og litteraturteoretiker.
 Orlando Bloom - en britisk skuespiller.

Fiktion, film, kultur 
 Leopold Bloom og Molly Bloom - er hovedpersoner i James Joyces' roman Ulysses.
 Bloom (film) - er navnet på en irsk film fra 2004 af Sean Walsh, baseret på romanen Ulysses.
 Flax In Bloom - er et dansk band, der spiller irsk traditionel musik

Natur, teknik og videnskab 
 Bloom (grafisk effekt) - betegner en grafisk effekt som anvendes ved digital billedbehandling.
 Bloom - Engelsk betegnelse for en plantes blomstrende dele, der ofte anvendes i varierende sammenhænge.

Steder 
 Bloom - by i Kansas, USA
 Bloom - by i Wisconsin, USA

Andet 
 Bloom - efternavn i den engelsksprogede del af verdenen
Serie 1 (DBU Fyn)

Serie 1 (FBU) er den sjettebedste fodboldrække (en blandt flere) i Danmarksturneringen.

Det er derimod den næstbedste fodboldrække for herrer administreret af lokalunionen Fyns Boldspil-Union (FBU). Serien består af i alt 24-28 hold, opdelt i 2 puljer med 12-14 hold i hver. Der spilles både efterår og forår en enkeltturnering med op- og nedrykning. Det bedst placerede oprykningsberettigede hold i hver pulje rykker op i Fynsserien (fodbold). Det næstbedst placerede oprykningsberettigede hold i hver pulje spiller om at rykke op i Fynsserien (fodbold). De tre lavest placerede hold i hver pulje rykker ned i serie 2.

Fodboldligaer
Fodboldturneringer i Danmark
Blu-ray Disc

Blu-ray er et format til digital lagring af blandt andet high-definition video. 

Formatet har fået navn efter den blå laserstråle, der bruges ved læsning af mediet. Dvd'er og cd-rom'er læses med en rød laserstråle. Brugen af blåt lys giver mulighed for en meget tættere lagring af data end muligt på dvd på grund af lysets kortere bølgelængde. Laseren har en bølgelængde på 405 nm. Den blå laserstråle bevirker også at laseren nemmere stiller skarpt, hvorved hurtigere indlæsning er mulig.

Blu-ray disken har samme størrelse som en cd/dvd, men kan lagre 25 GB på et enkelt lag, og er derfor oplagt til brug ved spil og film i High Definition. 

Desuden kan lagene på en BD-ROM stables mange gange, så en BD-ROM har indtil videre en maksimal kapacitet på 200 GB.

Formatet konkurrerede med HD DVD om at blive afløseren for dvd, indtil Blu-ray vandt den 19. februar 2008. Den dag annoncerede den ledende drivkraft bag HD DVD, Toshiba, at de ikke længere ville udvikle, fremstille og markedsføre HD DVD-afspillere og -optagere. Dette udløste at næsten alle andre HD DVD støtter fulgte trop. Grunden til at Toshiba gav op var højst sandsynligt, at Warner Bros.-studiet sagde at de kun ville udgive deres film som Blu-ray. Toshiba har formelt afsluttet formatkrigen ved at melde sig ind i Blu-ray Disc Association og ved at have planer om en Blu-ray-afspiller på markedet i slutningen af 2009.

Udbredelse 

Sonys PlayStation 3 benytter Blu-ray formatet til både spil og film.

Regionskoder 

Der er et system der minder om dvd'ers regionskoder. Blu-ray-diske kan være kodet til en eller to af regionerne A, B og C, så de kun kan afspilles i en maskine solgt i en region, disken er kodet til.

 Region A
 Nordamerika
 Mellemamerika
 Sydamerika
 Korea
 Japan
 Sydøstasien undtagen Kina

 Region B:
 Europa undtagen Rusland
 Mellemøsten
 Afrika
 Australien
 New Zealand

 Region C:
 Rusland
 Indien
 Kina
 Resten af verden

Se også 
 HD DVD
 BD-Live
 Dvd
 LaserDisc
 Cd
 HDMI
 VHS
 S-VHS
 Betamax
 HDTV

Eksterne henvisninger 

 Officielle hjemmeside for Blu-ray Disc 
 Toshiba annoncerer stoppet af HD DVD
 Formatkrigen i tal 
 Blu-ray vs. HD-DVD  af CD Freaks.com
 Toshiba melder sig ind i Blu-ray forening

High-definition
Optiske diske
Copenhagen (flertydig)

Copenhagen er det engelske navn for København. Navnet kan også have andre betydninger:

 Copenhagen – hertugen af Wellingtons yndlingshest, som han bl.a. red i slaget ved Waterloo
 København (skuespil) – et skuespil med originaltitlen Copenhagen
 Copenhagen (band) – et dansk band, der spillede på Roskilde Festival 2001
 Copenhagen (dokumentarfilm) – en dansk dokumentarfilm fra 1950 instrueret af Gunnar Wangel
 Copenhagen (film) – Amerikans-canadisk film fra 2014 instrueret af Mark Raso

Se også 
 København (flertydig)
Flensborgsamlingen

Flensborgsamlingen eller Den kongelige Samling af Nordiske Oldsager var en samling af oldsager i Hertugdømmet Slesvig, som blev fundet i første halvdel af 1800-tallet i Angel, Sundeved, Als, Ærø og det øvrige Sønderjylland. De betydeligste elementer i samlingen var mosefundene fra Torsbjerg Mose 1858 til 1861 og Nydam Mose (herunder Nydambåden) 1859 til 1863.

Arkæologen Conrad Engelhardt spillede en afgørende rolle for samlingen i perioden 1852 til 1864. Samlingen havde til huse i Flensborg lærde Skole og senere i Stænderhuset. Den voksede hurtigt bl.a. grundet Engelhardts mange fund og de oldsager, han købte eller fik som gave til samlingen og hurtigt udstillede. I årene kort før 1864 var Flensborgsamlingen efter Nationalmuseet i København det næststørste museum i Danmark. Efter krigen i 1864 blev Flensborgsamlingen en brik i det politiske spil mellem Danmark og Tyskland. Engelhardt forsøgte at sikre samlingen som fortsat dansk ejendom, men måtte udlevere den største del af samlingen til tyskerne i 1868. 1874 blev museet nedlagt og 1877 overførtes genstandene til det daværende museum i Kiel "das Museum vaterländischer Alterthümer".
 
Efter den 1. og 2. verdenskrig forsøgte man uden held at få samlingen tilbage til Danmark. I dag opbevares den største del af Flensborgsamlingen i det arkæologiske museum på Gottorp Slot i Slesvig by. Mindre dele havnede pa bymuseet i Flensborg og på det arkæeologiske museum i Berlin. I Danmark kan dele af Flensborgsamlingen findes på Nationalmuseet og på Moesgaard Museum.

Litteratur 
 Politikens bog om Danmarks oldtid, København 2002.

Ekstern henvisning og kilde 
 Flensborgsamlingen 1852-1864 og dens skæbne 

Samlingen
Museer i Tyskland
Sydslesvig
Dødsdrom

En dødsdrom er en bane til motorcykelkørsel, typisk med speedwaymotorcykler. Banen er formet som en opretstående tønde, hvor man kører på tøndens inderside og centripetalkraften gør at man ikke falder ned, hvis man kører hurtigt nok. 
Tilskuerne er placeret på en krans udvendigt i toppen af 'tønden' og kunne dér stå og betragte de optrædende.

Ud over 'bare' at køre rundt på væggen, indgik diverse halsbrækkende stunts, hvor man for eksempel kørte uden hænder på styret, eller liggende oven på motorcyklen. Der kunne også være akrobatiske indslag hvor der var flere personer på motorcyklen.
Det helt store clout kunne være at køreren havde bind for øjnene.

Enkelte dødsdrome havde også en mindre racerbil som de kørte med, hvilket gav en stor effekt ved en tydelig påvirkning af dromen, så tilskuerpladserne gyngede.

Dødsdromen indgik tidligere i forlystelserne i omrejsende tivolier.

På engelsk kaldes en dødsdrom for en Wall of Death motordrome.

Man kan opleve dødsdrom-kørsel i Radley Metzgers film The Lickerish Quartet (1970), hvor den kvindelige hovedperson, spillet af Silvana Venturelli, har dette job i et omrejsende tivoli.

 

Motorcykler
Flemming Rose

Flemming Rose (født 11. marts 1958) er en dansk forfatter, journalist og nu seniorforsker ved den amerikanske tænketank Cato Institute. Han er tidligere kultur- og udlandsredaktør på Morgenavisen Jyllands-Posten. Han er især kendt som manden, der i september 2005 stod bag avisens tegninger af Muhammed og skrev den ledsagende artikel "Muhammeds ansigt". Rose har gennem de seneste år været en international anerkendt fortaler for ytringsfrihed og har bidraget flittigt til internationale medier, holdt foredrag og deltaget i debatter om ytringsfrihed over det meste af verden.

Baggrund og karriere 
Han har studeret russisk sprog og litteratur på Københavns Universitet og Odense Universitet.

Han har arbejdet for Berlingske Tidende i flg. stillinger:
 Korrespondent i Moskva (1990-96)
 Korrespondent i Washington D.C. (1996-99)

Han har arbejdet for Jyllands-Posten i flg. stillinger:
 Korrespondent i Moskva (1999-2004)
 Kulturredaktør (2004-2010) (afløste Sven Bedsted)
 Udlandsredaktør (2010-2015)
Siden 2017 har han været ansat som seniorforsker på Cato Institute, hvor han i sit arbejde især fokuserer på ytringsfrihed.

Efter Muhammedkrisen rejste Flemming Rose rundt i USA hvor han bl.a interviewede Francis Fukuyama, Bill Kristol, Richard Perle og Bernard Lewis. Interviewene blev bl.a. bragt i New York Times og Jyllands-Posten og efterfølgende trykt i Roses bog Amerikanske stemmer.

Den 27. marts 2007 modtog Flemming Rose Trykkefrihedsselskabets journalistpris, Sappho-prisen.

Den 19. marts 2015 modtog Flemming Rose Publicistklubbens Den Store Publicistpris 2015.

Den 25. maj 2016 modtog Flemming Rose The Milton Friedman Prize for Advancing Liberty.

I juni 2016 blev han af den franske regering slået til ridder for sin indsats for ytringsfriheden.

I januar 2017 modtog Flemming Rose Weekendavisens Litteraturpris for sin bog De besatte.

Oversættelser 
 Den sørgmodige detektiv (1987) af Viktor Astafjev 
 Børn af Arbat  (1987) af Anatolij Rybakov 
 Perestrojka, nytænkning i russisk politik (1987) af Mikhail Gorbatjov. (Medoversættere bl.a. Bent Jensen)
 3 x tak til kammerat Stalin: min barndom og ungdom i Rusland 1936-54 (1988) af Anmartin Brojde 
 Mod strømmen af Boris Jeltsin (1990)

Bøger 
 Katastrofen der udeblev (1998) 
 Amerikanske stemmer (2006) 
 Tavshedens Tyranni (2010) 
 Hymne til friheden (2015) 
 De besatte (People's Press 2016)

Referencer

Eksterne henvisninger 
 Rose retrospektivt: Det stærkeste våben 
 Muhammeds ansigt

Journalister fra Danmark
Faglitterære forfattere fra Danmark
Modtagere af Publicistprisen
Muhammed-tegningerne
Redaktører fra Danmark
Journalister ved Berlingske
Dansksprogede forfattere fra Danmark
Alumni fra Københavns Universitet
Masoreter

Masoreter (hebræisk masorah: overlevering) var jødiske lærde fra 7. til 10.århundrede, som beskæftigede sig med overleveringen af bibelteksten især ved afskrivning, hvor de indarbejdede et vokalsystem til det hebræiske alfabets konsonanter; det bidrog til sikkerhed ved læsning af teksterne. 

Masoreterne var lokaliseret tre steder: Tiberias, Israel og Babylon. Hver gruppe udarbejdede et system for grammatik og udtale for at standardisere det, som var overleveret mundtligt fra generation til generation. Det mest kendte system var udarbejdet af masoreterne i Tiberias ved Galilæa-søen.

Til det sjette århundrede e.Kr. var de hellige hebraiske skrifter nedskrevet som konsonanttekst; vokalerne blev overleveret mundtligt. Men på den tid var der mange jøder, som ikke længere var fortrolige med hebraisk, og forståelsen af konsonantteksten var i fare for at forsvinde. For at beskytte teksten udvikledes et skriftligt vokalsystem. 
Masoreterne var meget omhyggelige med at bevare den oprindelige tekst, så de udviklede vokalsystemet som prikker og streger, som blev tilføjet over, under og midt i bogstaverne i konsonantteksten (niqqud ). De udviklede også et kompliceret system, der tjente som tegnsætning og korrekt udtale.

Hvis masoreterne opdagede fejl eller unøjagtigheder i teksten lavet af tidligere afskrivere, ændrede de ikke teksten, men skrev en anmærkning i margen. De lavede statistik over ord og udtryk og udviklede et indviklet kodesystem, som skulle hjælpe afskriverne med at lave en så nøjagtig afskrift som mulig. Fx optalte de alle ord og bogstaver, når de lavede en afskrift, og de kontrollerede, at det midterste ord og det midterste bogstav på siden var som i originalen; de afmærkede til og med det midterste ord og det midterste bogstav i hele pentateuken for at lave en så nøjagtig afskrift som mulig. Hvis de fandt en fejl, skar de hele afsnittet ud eller kasserede hele siden og begyndte forfra.

Det mest kendte system blev perfektioneret af masoret-familierne Ben Asher og Ben Naftali i Tiberias i det niende og tiende århundrede e.Kr. Vi har håndskrifter fra Ben Asher, men ingen fra Ben Naftali. Aleppo-kodeksen er udarbejdet af Ben Asher-familien.

Hebraisk tekst uden og med masoretisk punktsætning (1. Mos. 1:1):

Bibelske udtryk

Noter

Jødedom
Rabbinere
Bibelen
Det Gamle Testamente
Hellige skrifter
Arcade Fire

Arcade Fire er et canadisk rockband, der fik stor international bevågenhed med deres debutalbum Funeral, samt deres andet album Neon Bible, der også blev positivt modtaget. Bandet har spillet flere gange i Danmark blandt andet den 27. august 2011 i forbindelse med deres The Suburbs tour og igen på Northside Festival i Aarhus søndag den 15. juni 2014.

Historie 
Arcade Fire blev dannet af amerikansk fødte Win Butler fra Texas, der i starten af 00erne flyttede til Montreal for at studere og af Régine Chassagne, der har en Haitiansk baggrund. Senere flyttede også Wins bror Will Butler og tilsluttede sig bandet. Bandet består af seks kernemedlemmer - alle canaddiere bortset fra de to brødre og har til live shows gerne 5-6 backing musikere med. 

Bandet er kendt for deres ekstraordinært energifyldte liveshows. Alle medlemmer er multiinstrumentalister, og der byttes ofte instrumenter på scenen. Musikken er i indie rock genren men krydser over og har elementer af art rock, Dance rock og med heftig brug af alle mulige forskellige instrumenter, leges der med elementer af folkemusik og verdensmusik. 

Arcade Fire vandt i 2011 en grammy for årets album med deres tredje studie album The Suburbs.

Medlemmer 
Gruppen består af ægteparret Win Butler og Regine Chassagne, samt Will Butler, Tim Kingsbury, Sarah Neufeld, Richard Reed Parry og Jeremy Gara.

Diskografi

Studiealbums 
 Funeral (Merge Records, 2004)
 Neon Bible (Merge Records, 2007)
 The Suburbs (Merge Records, 2010)
 Reflektor (2013)
 Everything Now (2017)
 We (2022)

EP'er 
 Arcade Fire (Merge Records, 2003)

Singler 
 "Neighborhood #1 (Tunnels)" (Merge Records, 2004)
 "Neighborhood #2 (Laïka)" (Rough Trade Records, 2005)
 "Neighborhood #3 (Power Out)" (Rough Trade Records, 2005)
 "Rebellion (Lies)" (Rough Trade Records, 2005)
 "Wake Up" (Rough Trade Records, 2005)
 "Keep The Car Running" (Merge Records, 2007)

Se også 
 The Luyas (Sarah Neufeld)

Referencer 
Noter

Fodnoter

Bibliografi

Eksterne henvisninger 

 Officiel hjemmeside
 Arcade Fire på Allmusic
 Arcade Fire på Discogs 
 Fanside 
 Albummet Neon Bible
 

Musikgrupper fra Canada
Indierockgrupper fra Canada
Har spillet på Roskilde Festival
Musikgrupper fra 2003
Under My Skin

Under My Skin er det andet studiealbumet af den canadiske sanger Avril Lavigne, udgivet i maj 2004 på Arista og RCA Records.

Nummerliste 

Album fra 2004
Avril Lavigne-album
Mammutbog

Mammutbog er navnet på en tegneserie-udgivelse i pocketbog-format, udgivet første gang i 1995 af forlaget Serieforlaget. Bogen er ca. dobbelt så tyk som en Jumbobog og har til forskel fra Jumbobøger ingen titel men kun et nummer. Desuden blev de kun udgivet en gang om året. Produktionen stoppede med nr. 15 som den sidste. Der er desuden lavet en række Tema-bøger i mammutformat - f.eks. Superhelte, som omhandler de forskellige superhelte, vi møder i Andeby, såsom Stålanden, Supermule.

Navn 
"Mammutbog" er en parallel til "Jumbobog", der er dannet af elefantnavnet Jumbo.

Ekstern kilde/henvisning 
 Mammutbog 
 Inducks' indeks over samtlige Mammutbøger 

Anders And-universet
Serie 1 (DBU Lolland-Falster)

Serie 1 (DBU Lolland-Falster) er den sjettebedste fodboldrække (en blandt flere) i Danmarksturneringen.

Det er derimod den næstbedste fodboldrække for herrer administreret af lokalunionen Lolland-Falsters Boldspil-Union (LFBU). Serien består af i alt 12 hold, som spiller 22 kampe ude og hjemme. Fodboldrækkens turnering følger kalenderåret med start i foråret og afslutning i efteråret. De bedstplacerede hold rykker op i Lolland-Falsterserien (fodbold).

Fodboldligaer
Fodbold på Lolland-Falster
Apolipoprotein

Apolipoprotein er lipidbindende proteiner som er en af komponenterne i blodplasmaets lipoproteiner, mikroskopiske sfæriske partikler som kan transportere lipider fra føden via blodet fra tarmene til leveren, og endogent syntetiserede lipider fra leveren til væv der oplagrer dem (fedtvæv), metaboliserer dem (muskler, hjerte, lunger) eller udskiller dem (brystvæv).

Apolipoproteinernes amfipatiske (sæbelignende) egenskaber bringer de hydrofobe lipidbestanddele i opløsning, men apolipoproteiner virker også som co-faktorer for enzymer, ligander for receptorer og som lipidtransportere der kan regulere den intravaskulære lipoproteinmetabolisme og optagelsen i forskellige væv.

Klasser 
Apolipoproteinerne inddeles i fem hovedklasser og syv underklasser:
 A (apo A-I, apo A-II, apo A-IV, og apo A-V)
 B (apo B48 and apo B100)
 C (apo C-I, apo C-II, apo C-III, og apo C-IV) 
 D
 E

Der er beskrevet hundredvis af polymorfismer af apolipoproteiner, og mange af dem resulterer i forskellige strukturer og funktioner.

Syntese og regulering 
Apolipoproteinsyntese i tarmene reguleres hovedsageligt af kostens fedtindhold. 

Apolipoproteinsyntese i leveren kontrolleres af flee faktorer, bl.a. kostens sammensætning, hormoner (insulin, glucagon, thyroxin, østrogener, androgener), alkoholindtag, og forskellige typer medicin.

Se også 
 Apoprotein

Eksterne henvisninger 
 HuGENet Review
 Apolipoprotein AI-mutationer og information

Biologi
Metabolisme